लुकेर बसेका क्षयरोगका बिरामीहरुलाई उपचारको दायरामा ल्याउन समाजसेवीहरुलाई परिचालन अभिमुखिकरण कार्यक्रम भएको छ ।
टीकापुर नगरपालिका नगर कार्यपालिकाको आयोजनामा भएको कार्यक्रममा सहजीकरण स्वास्थ्य शाखाका संयोजक बलबहादुर रावल, सह संयोजक कमलबहादुर रावल, टीकापुर अस्पताल डट्स कार्यक्रमका संयोजक रामप्रसाद ज्ञवालीले सहजीकरण गर्नुभएको थियो ।
अभिमुखिकरणमा नेपालमा कुल जनसंख्याको ४५ प्रतिशत जनसंख्या क्षयरोगबाट संक्रमित भएको अनुमान गरिएको जनाइएको छ । बिशेष गरी उत्पादनशिल उमेर समूह १५ बर्षदेखि ५४ बर्षका मानिसलाई यो रोग लाग्ने दर अधिक रहेको तथ्यांकमा छ ।
स्वास्थ्य शाखाका संयोजक बलबहादुर रावलले नेपालमा ८० हजार मानिस क्षयरोगबाट पीडित भएको बताउंदै ४४ हजार नयां विरामी थपिने गरेको अनुमान गरिएको बताउनुभयो ।	४४ हजार नयां विरामी थपिने अनुमान गरिएपनि ३४ हजारको हाराहारीमा क्षयरोगको पत्ता लागि उपचारमा आउने गरेकोले १० हजार विरामी खुल्न नसकेको अवस्था छ । प्रतिबर्ष ५ हजारदेखि ७ हजार ब्यक्तिको मृत्यु क्षयरोगका कारण हुने गरेको छ ।